Sōka Gakkai International

Sōka Gakkai International (SGI) er en internasjonal Nichiren-buddhistisk lekmannsorganisasjon som ble grunnlagt i 1975 av Dr. Daisaku Ikeda, Soka Gakkais tredje president. SGI fungerer som paraplyorganisasjon og er representert i 192 land og territorier. Organisasjonen kaller seg selv «både et støttenettverk for praktiserende Nichiren-buddhister og en global buddhistbevegelse for fred, utdanning og kulturutveksling». Soka Gakkai International er en ideell organisasjon med offisielle bånd til FN.

Historie
Soka Gakkai har vokst frem internasjonalt etter den andre verdenskrig. Dette har sammenheng med at Soka Gakkai-medlemmer fra Japan giftet seg med amerikanske militærtjenestemenn og flyttet fra Japan. Organisasjonen spredte seg ytterligere fra 1960 av, da Daisaku Ikeda etterfulgte Josei Toda som Soka Gakkai-president. I sitt første år som president for Soka Gakkai besøkte Ikeda USA, Canada, og Brasil. Soka Gakkais amerikanske hovedkvarter ble offisielt åpnet i Los Angeles i 1963.

Soka Gakkai International ble grunnlagt under et møte på Guam i januar 1975. Representanter fra 51 land deltok på møtet og valgte Ikeda som SGIs stiftende president. SGI ble delvis opprettet som en ny fredsbevegelse. Stiftelsesmøtet ble derfor avholdt på Guam som en symbolsk gest til øyas historie som slagmark under andre verdenskrig, og for nærheten til øya Tinian, der flyene med atombombene som ble sluppet over Hiroshima og Nagasaki, tok av fra.

Organisasjon
Soka Gakkai International står for religionens internasjonale aktivitet og har avdelinger i 192 land og territorier. Den er atskilt fra den nasjonale Soka Gakkai-organisasjonen i Japan, men begge har hovedkvarter i Tokyo.

Nasjonale SGI-organisasjoner driver arbeidet sitt selvstendig, og all aktivitet foregår på det lokale språket. Mange nasjonale organisasjoner er videre delt inn i grupper som kvinneavdelinger, mannsavdelinger og ungdomsavdelinger. De nasjonale organisasjonene er normalt ansvarlig for å skaffe midler til egen drift, men SGI-hovedkvarteret i Tokyo har bevilget midler til mindre nasjonale organisasjoner til for eksempel tomtekjøp og byggevirksomhet.

Selv om de nasjonale organisasjonene styrer seg selv, er det Tokyo-hovedkvarteret til SGI som sender ut doktriner og opplæringsmateriale til alle nasjonale organisasjoner. Hovedkvarteret i Tokyo tjener også som et møtested der de nasjonale lederne kan komme sammen for å utveksle informasjon og ideer.

Tro og praktisering
De som bekjenner seg til Soka Gakkai, praktiserer Nichiren-buddhisme slik den ble tolket og anvendt av Soka Gakkais første tre presidenter – Tsunesaburo Makiguchi, Josei Toda og Daisaku Ikeda. De tror på karma Medlemmene har kommet frem til tre grunnleggende elementer i utøvelsen av Nichiren-buddhisme: tro, praktisering og studier.

Den religiøse utøvelsen er konsentrert rundt resitasjon av daimoku – frasen «nam-myoho-renge-kyo» – som kan oversettes til «jeg hengir meg til den vidunderlige dharma».  Én gang om morgenen og én gang om kvelden utøver SGI-medlemmer gongyo («iherdig praksis»), som vil si at de messer «nam-myoho-renge-kyo» og resiterer utdrag fra to kapitler fra Lotussutraen, «Hensiktsmessige midler» (kapittel 2) og «Den således Ankomnes Livstid» (kapittel 16). Gongyo blir vanligvis fremført foran en gohonzon, en rull som regnes som det ypperste objektet for tilbedelse, hvor daimoku står skrevet sammen med andre tegn for buddhaer og bodhisattvaer som er fremtredende i Lotussutraen. Gohonzon er plassert i en butsudan, et alter som åpnes under gongyo.

Sosiale aktiviteter og sosialt engasjement er også viktige sider ved det å praktisere i Soka Gakkai. SGI-medlemmene holder vanligvis månedlige diskusjonsmøter i hjemmene sine.

Demografi
Organisasjonen har blitt betegnet som verdens største og mest etnisk mangfoldige buddhistgruppering. Professor Susumu Shimazono mener det kan være flere grunner til dette: ønsket om noe som gir mening i dagliglivet, løsninger på disharmoni i mellommenneskelige relasjoner, den praktiske læren som tilbyr konkrete løsninger for å fortsette å ha et stabilt sosialt liv og tilbudet om et sted der man finner sympatiske medmennesker og et miljø som gir gjensidig støtte. Peter Clarke skrev at SGI appellerer til ikke-japanere delvis fordi «ingen tvinges til å gi opp sin egen kultur eller nasjonalitet for å kunne delta fullt ut i det åndelige og kulturelle livet i bevegelsen.»

Kjente medlemmer
 Adewale Akinnuoye-Agbaje – britisk-nigeriansk skuespiller som er best kjent for TV-rollene sine, for eksempel i Lost (TV-serie), Oz (TV-serie)|Oz og Game of Thrones
 Roberto Baggio – italiensk fotballspiller og medlem av FIFA World Cup Dream Team
 Dame Claire Bertschiner – britisk sykepleier som var til inspirasjon for Live Aid
 Orlando Bloom – britisk skuespiller som er kjent for filmroller i blant annet Hobbiten-trilogien, Ringenes herre-trilogien og Troy (film)
 Belinda Carlisle – amerikansk sanger og førstevokalist i The Go-Go’s
 Patrick Duffy – amerikansk skuespiller som er best kjent for TV-roller, blant annet i Dallas og Steg for steg (TV series)
 Herbie Hancock – amerikansk jazzpianist, keyboardspiller, bandleder og komponist
 Miranda Kerr – australsk modell og forfatter
 Courtney Love – amerikansk musiker, låtskriver, skuespiller og artist
 Shunsuke Nakamura – japansk fotballspiller og midtbanespiller for Celtic
 Wayne Shorter – amerikansk jazzsaksofonist og komponist
 Tina Turner – amerikansk sanger, skuespiller, forfatter og medlem av Rock and Roll Hall of Fame
 Suzanne Vega – amerikansk folksanger og låtskriver

Referanser

Eksterne lenker
Offisiell side

 
Organisasjoner etablert i 1975